b'\n_START_ARTICLE_\nPLoS Biology\n_START_PARAGRAPH_\nPLoS Biology je ameri\xc5\xa1ka znanstvena revija z mednarodnim uredni\xc5\xa1kim odborom, ki objavlja \xc4\x8dlanke s celotnega podro\xc4\x8dja biolo\xc5\xa1kih znanosti. Od leta 2003 jo izdaja Public Library of Science (PLoS), neprofitna organizacija, ki se ukvarja z izdajanjem znanstvenih del po na\xc4\x8delih prostega dostopa. Celotna vsebina je na voljo pod licenco Creative Commons\xc2\xa0\xc2\xbbpriznanje avtorstva\xc2\xab. Izdajanje tako financirajo avtorji, ki v ve\xc4\x8dini primerov krijejo stro\xc5\xa1ke objave svojih del, namesto bralcev z naro\xc4\x8dninami. Poleg \xc4\x8dlankov objavlja na svoji spletni strani tudi elektronska pisma bralcev, ki komentirajo \xc4\x8dlanke._NEWLINE_Faktor vpliva revije za leto 2014 je zna\xc5\xa1al 9,343, kar postavlja PLoS Biology na prvo mesto med revijami v kategoriji\xc2\xa0\xc2\xbbbiologija\xc2\xab. Po mnenju enega od komentatorjev predstavlja zgled, kako je lahko tudi revija, ki uporablja odprt zalo\xc5\xbeni\xc5\xa1ki model, vplivna._NEWLINE_Na podlagi uspeha tega zalo\xc5\xbeni\xc5\xa1kega modela je pri\xc4\x8dela kasneje organizacija PLoS izdajati ve\xc4\x8d specializiranih revij: PLoS Medicine, PLoS Computational Biology, PLoS Genetics, PLoS Pathogens, PLoS Clinical Trials in PLoS ONE.'